6Interazzjoni ma’ strumenti oħra tal-UE u internazzjonali

Kif deskritt fl-analiżi tal-lakuni, l-istrumenti eżistenti tal-UE u internazzjonali, minn naħa, u l-miżuri l-ġodda dwar is-sussidji barranin, min-naħa l-oħra, jistgħu jirkbu fuq xulxin. Għalhekk huwa importanti li jiġu determinati r-relazzjoni u l-interazzjoni bejn l-istrumenti differenti.

Il-bażi legali ta’ kwalunkwe proposta għal strumenti legali dwar sussidji barranin se tiddependi mill-għan u l-kontenut speċifiku tagħhom. Kwalunkwe strument ġdid fi kwalunkwe każ ikun soġġett għar-rispett sħiħ tat-Trattati (b’mod partikolari l-konformità mal-libertajiet fundamentali tat-Trattat, bħal-libertà ta’ stabbiliment meta l-impriża tkun stabbilita fl-UE — l-Artikoli 49 u 54 TFUE — u l-moviment liberu tal-kapital bejn l-Istati Membri u pajjiżi terzi, protett bl-Artikolu 63 TFUE). Se jikkonforma wkoll mal-obbligi internazzjonali tal-UE (b’mod partikolari dawk li jinsabu fil-Ftehim Ġenerali tad-WTO dwar il-Kummerċ fis-Servizzi (General Agreement on Trade in Services, GATS), il-Ftehim dwar l-Akkwisti Pubbliċi (Government Procurement Agreement, GPA) tad-WTO, il-Ftehim tad-WTO dwar is-Sussidji u l-Miżuri Kumpensatorji (Agreement on Subsidies and Countervailing Measures, ASCM) u l-ftehimiet ta’ kummerċ ħieles (free trade agreements, FTAs) konklużi mill-Unjoni Ewropea ma’ għadd kbir ta’ pajjiżi.

6.1Regolament tal-UE dwar l-Għaqdiet

L-UE għandha sistema ta’ kontroll tal-għaqdiet stabbilita fir-Regolament tal-Kunsill 139/2004, li tistabbilixxi sistema ta’ notifika minn qabel u approvazzjoni għal bidliet fil-kontroll fuq impriżi li jaqbżu ċerti limiti ta’ fatturat fl-UE. Il-konċentrazzjonijiet huma ddikjarati kompatibbli mas-suq intern biss sakemm ma jfixklux il-kompetizzjoni effettiva b’mod sinifikanti. Filwaqt li s-sussidji jistgħu jitqiesu meta tiġi vvalutata, pereżempju, is-saħħa finanzjarja tal-entità magħquda meta mqabbla mar-rivali tagħha, l-enfasi tal-analiżi tal-impediment sinifikanti għall-kompetizzjoni effettiva hija fuq l-istruttura tal-kompetizzjoni f’suq partikolari, mhux fuq l-eżistenza jew l-effetti ta’ sussidji barranin bħala tali. L-istrument il-ġdid għalhekk, bl-objettiv differenti tiegħu, jikkomplementa r-Regolament dwar l-Għaqdiet. Jekk akkwist partikolari jrid jiġi nnotifikat kemm taħt dan l-istrument il-ġdid kif ukoll taħt ir-Regolament dwar l-Għaqdiet, in-notifika u l-valutazzjoni possibbli jiġu ttrattati b’mod parallel, iżda separatament minn xulxin taħt l-istrumenti rispettivi.

6.2Regoli tal-antitrust tal-UE

L-UE għandha sistema ta’ regoli dwar l-antitrust stabbiliti fl-Artikoli 101 u 102 TFUE, li tipprojbixxi prattiki miftiehma ta’ impriżi li għandhom l-objettiv jew l-effett li joħolqu distorsjoni fil-kompetizzjoni fis-suq intern, kif ukoll abbużi ta’ pożizzjonijiet dominanti. Jistgħu jingħataw eċċezzjonijiet għall-projbizzjoni ta’ prattiċi miftiehma meta, taħt ċerti kondizzjonijiet, dawn jikkontribwixxu għat-titjib tal-produzzjoni jew tad-distribuzzjoni ta’ prodotti jew għall-promozzjoni ta’ progress tekniku jew ekonomiku. Filwaqt li r-regoli tal-antitrust jindirizzaw it-tipi kollha ta’ mġiba antikompetittiva fis-suq ma jqisux jekk l-imġiba fis-suq hijiex relatata ma’ sussidji mogħtija minn Stat Membru jew minn gvern mhux tal-UE. Strument ġdid għalhekk ikun jikkomplementa r-regoli attwali tal-antitrust tal-UE b’enfasi speċifika fuq id-distorsjonijiet ikkawżati mis-sussidji barranin.

6.3Regoli tal-UE dwar l-għajnuna mill-Istat

L-UE għandha sistema ta’ kontroll tal-għajnuna mill-Istat stabbilita fl-Artikoli 107 u 108 TFUE li tapplika meta jingħata appoġġ finanzjarju minn Stat Membru tal-UE lil impriża jew grupp ta’ impriżi li jwassal għall-eżistenza ta’ vantaġġ li joħloq distorsjoni fil-kompetizzjoni u jaffettwa l-kummerċ bejn l-Istati Membri. Strument ġdid għalhekk ikun separat mir-regoli tal-UE dwar l-għajnuna mill-Istat għax japplika biss jekk l-appoġġ finanzjarju fil-forma ta’ sussidju jingħata minn pajjiżi li mhumiex fl-UE.

6.4Ir-Regoli tal-UE dwar l-akkwist pubbliku

Il-qafas tal-akkwist pubbliku tal-UE eżistenti ma fihx regoli speċifiċi dwar il-parteċipazzjoni ta’ operaturi ekonomiċi li jibbenefikaw minn sussidji barranin. Din il-White Paper tipproponi modulu speċifiku għad-distorsjonijiet fl-akkwist pubbliku. L-għan huwa strument legali mmirat li jiżgura kundizzjonijiet ekwi fis-suq intern. B’dan l-għan speċifiku, jikkomplementa l-qafas eżistenti tal-UE dwar l-akkwist pubbliku.

Strument legali jintroduċi l-possibbiltà li offerenti sussidjati jiġu esklużi minn proċedura ta’ akkwist pubbliku li tkun għaddejja. Għal dan il-għan, se tiġi introdotta esklużjoni statutorja ġdida, li tikkumplimenta r-raġunijiet ta’ esklużjoni elenkati fid-Direttivi dwar l-akkwist pubbliku. L-esklużjoni mill-awtorità kontraenti tkun soġġetta għal rieżami skont ir-regoli nazzjonali, f’konformità mad-dispożizzjonijiet tad-Direttivi dwar ir-Rimedji 89/665/KEE u 92/13/KEE.

6.5Il-Ftehim tad-WTO dwar is-Sussidji u l-Miżuri Kumpensatorji

Id-definizzjoni ta’ sussidju skont il-Ftehim SCM tikkoinċidi sew mad-definizzjoni ta’ sussidju stabbilita fl-anness u li tista’ tiġi inkorporata fi strument ġdid. Eċċezzjoni waħda hija kontribuzzjoni finanzjarja fil-forma ta’ xiri ta’ servizzi. Madankollu, il-Ftehim SCM ikopri biss l-importazzjonijiet sussidjati ta’ prodotti minn pajjiżi terzi. Għalhekk ma japplikax għal sussidji relatati mal-kummerċ fis-servizzi u fir-rigward tat-twaqqif u l-operat ta’ impriżi fl-UE li huma appoġġati minn sussidji barranin u li ma jinvolvux kummerċ ta’ prodotti.

6.6Strumenti tad-difiża tal-kummerċ – protezzjoni kontra importazzjonijiet sussidjati

Il-leġiżlazzjoni tal-UE dwar is-sussidji u l-miżuri kumpensatorji hija bbażata fuq ir-regoli stipulati fil-Ftehim SCM. F’każ li prodotti jiġu importati fl-UE, u jkun hemm biżżejjed evidenza li jkollha t-tendenza li turi li huma jibbenefikaw minn sussidji kumpensabbli barranin, ikun possibbli li titnieda investigazzjoni antisussidji.

Bħala regola ġenerali, l-investigazzjonijiet huma kkawżati minn ilment imressaq mill-industrija tal-UE li tipproduċi l-istess prodott bħal dak importat fl-UE. F’ċirkostanzi speċjali, il-Kummissjoni madankollu għandha wkoll l-għażla li tniedi investigazzjoni ex officio. L-investigazzjoni se tiddetermina (i) l-eżistenza ta’ sussidji li jkunu ta’ benefiċċju għall-importazzjonijiet minn pajjiż terz; (ii) dannu attwali jew theddida ta’ dannu għal industrija tal-UE li tikkompeti mal-importazzjonijiet (iii) rabta kawżali bejn l-importazzjonijiet sussidjati u d-dannu; u (iv) jekk l-adozzjoni ta’ miżuri ta’ rimedju hijiex fl-interess tal-UE. Jekk il-kundizzjonijiet ta’ hawn fuq jiġu ssodisfati, il-Kummissjoni timponi miżuri kumpensatorji, normalment fil-livell tal-ammont ta’ sussidjar stabbilit għall-importazzjonijiet.

Il-proposti xierqa għall-istrumenti legali, li se jitfasslu f’konformità mal-obbligi li jirriżultaw mill-Ftehim SCM, u b’mod partikolari mill-Artikolu 32(1) tiegħu, ikunu komplementari għall-istrumenti ta’ difiża kummerċjali tal-UE. Ir-Regolament Antisussidji tal-UE jippermetti lill-UE taġixxi kontra importazzjonijiet sussidjati ta’ prodotti minn pajjiż terz iżda mhux kontra sussidji relatati mal-kummerċ fis-servizzi u fir-rigward tat-twaqqif u l-operat ta’ kumpaniji fl-UE li huma appoġġati minn sussidji barranin u li ma jinvolvux kummerċ ta’ prodotti. B’kuntrast ma’ dan, strument ġdid ikun ikopri s-sussidjar tal-impriżi li jikkawżaw distorsjonijiet fis-suq intern. Madankollu, il-Kummissjoni tista’ tuża l-esperjenza miksuba f’każ ta’ difiża tal-kummerċ sabiex tiggwida l-valutazzjoni tagħha, pereżempju, ta’ jekk jeżistix sussidju barrani fil-kuntest ta’ dan l-istrument il-ġdid.

6.7Ir-Regolament dwar l-Iskrinjar tal-IDB

Ir-Regolament dwar l-Iskrinjar tal-IDB japplika għal kwalunkwe investiment dirett barrani fl-UE li x’aktarx jaffettwa s-sigurtà jew l-ordni pubbliku. Investigazzjoni tiskatta jew permezz ta’ notifika minn Stat Membru li investiment dirett barrani jkun għaddej minn skrinjar taħt mekkaniżmu nazzjonali ta’ skrinjar, jew inkella mill-Kummissjoni jew minn Stat Membru li jagħmel talba ex officio għal informazzjoni fir-rigward ta’ investiment dirett barrani li ma jkunx għaddej minn skrinjar.